
REFERAT
pentru aprobarea asocierii Municipiului Timişoara ca membru fondator al Asociaţiei "INSTITUTUL DE CERCETARI IN SISTEME INTELIGENTE DE TRANSPORT TIMIȘOARA”
MUNICIPIUL TIMIŞOARA, UNIVERSITATEA „POLITEHNICA” din TIMIŞOARA şi REGIA AUTONOMĂ DE TRANSPORT TIMISOARA doresc înfiinţarea/realizarea investiției  "Institut de Cercetări în Sisteme Inteligente de Transport Timișoara”.  Astfel, prin HCLMT nr. 315/09.07.2015 s-a aprobat Acordul de principiu pentru asocierea celor trei organisme în vederea înfiinţării institutului.
Prin Acordul de principiu, Universitatea ,,Politehnica” din Timişoara se obligă să pună la dispoziţie Studiul de fezabilitate pentru investiția "Institutul de Cercetări in Sisteme Inteligente de Transport Timișoara", studiu finanţat şi realizat de aceasta. Universitatea a predat instituţiei noastre Studiul de fezabilitate în data de 06.04.2016.
Studiul de fezabilitate a fost întocmit de către ATELIERUL ARHITEXT SRL  conform proiect nr. 142/2014 şi a fost aprobat prin HCLMT nr. 224/02.06.2016.
Sistemele inteligente de transport (ITS) reprezintă un domeniu în plină dezvoltare care utilizează tehnologia informaţiei, calculatoarele şi comunicaţiile împreună cu ingineria transporturilor pentru a creşte eficienţa sistemelor de transport, a siguranţei în transport pentru infrastructura actuală şi pentru a optimiza utilizarea de resurse naturale simultan cu reducerea la minim a impactului asupra mediului.
ITS este elementul integrat care îmbunătăţeşte siguranţa, garantează deplasarea liberă a traficului, o mai bună integrare a modurilor de transport şi modele de transporturi noi pentru pasageri şi marfă (transport multimodal). Toate acestea pot fi realizate numai cu investiţii considerabile în tehnologii inovatoare, în cercetare, în implementarea şi reglementarea acestora.

Institutul care se doreşte a fi înfiinţat se înscrie în obiectivele şi programele Uniunii Europene, care prin Cartea Albă  a Comunităţii Europene privind politica de transport intenţionează să promoveze societatea informaţională prin telematici în transport şi să dezvolte implementarea unor servicii de calitate bazate pe ITS. De asemenea, se propune ca deziderat principal, să pună cercetarea tehnologică în serviciul unui transport durabil.

Obiectivul principal al acestor aplicaţii ITS (telematice), îl reprezintă integrarea sistemului om-vehicul-drum într-un concept nou, în scopul creşterii siguranţei circulaţiei, reducerea congestiei traficului, crearea unui mediu mai curat materializat printr-un impact scăzut asupra mediului înconjurător, crearea unui sistem de transport mai eficient şi mai fiabil cu un confort sporit, respectiv o utilizare eficientă a infrastructurii prin conectarea tuturor modurilor de transport.
Scopul înfiinţării acestui institut/investiții este următorul:

a. de a concentra, integra și dezvolta potențialul de cercetare existent in Universitatea Politehnica Timisoara (UPT), Municipiul Timișoara (MT) și Regia Autonomă de Transport Timișoara (RATT);
b. de a concepe, dezvolta şi implementa aplicaţii ITS în domeniul rutier, feroviar, aerian, naval, comodal/logistică şi mobilitate urbană (trafic general, transport public persoane, accidentologie, protecţia mediului);
c. de a dezvolta aplicaţii software pentru probleme de modelare, proiectare şi simulare a proceselor de transport rutier, feroviar, aerian şi naval (similar aplicaţiilor dezvoltate de centre/institute de cercetări existente pe lângă universităţile de profil din lume);
d. de transfer tehnologic între UPT şi susţinătorii activi ai institutului (Municipiul Timişoara, Regia Autonomă de Transport Timişoara) care sunt şi susţinători ai conceptului de dezvoltare durabilă „Vision Timişoara 2030 – suport la dezvoltarea unui concept durabil pentru infrastructura oraşului Timişoara”, dar  și catre alți agenți economici de profil din țară și străinătate;
e. de a asigura prin spații, dotare și pregătire adecvată, competitivitatea si vizibilitatea internațională a rezultatelor cercetării efectuate de  către Institut;

f. de a asigura cadrul științific necesar pentru activitatea de cercetare științifică și educativă a studenților, masteranzilor și doctoranzilor, prin participarea la cercetări interdisciplinare și folosirea resurselor oferite de laboratoarele de cercetare  ale Institutului de Cercetări in Sisteme Inteligente de Transport, pentru formarea ca specialiști a tinerilor cercetători in domeniul Sistemelor Inteligente de Transport (ITS);

g. de a fi un Institut de Cercetări în Sisteme Inteligente de Transport reprezentativ pentru partea de Vest a Romaniei, cu posibilitatea de a intra în circuitul manifestărilor stiințifice/tehnice pe plan european și mondial în domeniul ITS.

Drept urmare scopul institutului duce la creșterea mobilitații si siguranței in transportul rutier (inclusiv transportul public), feroviar, aerian si naval, punând accent pe tehnologia centrată pe om și respectiv dezvoltarea de tehnologii care sa devină "unelte importante" pentru dezvoltarea capacitații resurselor umane in domeniul ITS. Indeplinirea acestor obiective este posibilă prin activitați de cercetare științifică, educaționale, transfer tehnologic, organizatorice,  de integrare  (colaborarea cu alte structuri la nivel național si iternațioanl) și  resursă umană (crearea unui mediu de cercetare de calitate in ITS pentru instruirea studenților si a personalului cu activitați in ITS). 
În cadrul acestui concept al mobilităţii urbane prin HCL nr. 484/18.12.2007, privind aprobarea Studiului "Vision Timişoara 2030 - suport la dezvoltarea unui concept durabil pentru infrastructura oraşului Timişoara", elaborat de Primăria Municipiului Timişoara în colaborare cu Institutul "Politehnica" Timişoara şi Institutul Fraunhofer IPA Stuttgart s-a prevăzut o viziune şi s-a emis un concept nou privind dezvoltarea infrastructurii de transport până în anul 2030, în care componenta transport public de persoane era structurată pe cele trei tipuri de transport (tramvai, troleibuz, autobuz).
Institut de Cercetări în Sisteme Inteligente de Transport se va dezvolta în Timişoara, str. Treboniu Laurean nr. 15 şi va avea în componenţă o clădire nouă care va acoperi următoarele: 7 laboratoare, sală de conferinţe, bibliotecă, căi de acces, parcare, spaţii verzi, birouri etc.
În vederea formării asociaţiei s-au întocmit actele constitutive ale acesteia care trebuie să fie aprobate în vederea depunerii la instanţa competentă pentru înscrierea ei în Registrul asociaţiilor şi fundaţiilor în conformitate cu prevederile OG nr. 26/2000 cu privire la asociaţii şi fundaţii, modificată şi completată. 
Având în vedere cele mai sus prezentate propunem spre aprobare următoarele:
- aprobarea asocierii Municipiului Timişoara prin Consiliul Local, cu sediul în Timişoara, Bvd. C.D. Loga, nr. 1, jud. Timiş cu UNIVERSITATEA POLITEHNICA TIMIŞOARA (UPT) cu sediul în Timişoara, Piaţa Victoriei nr. 2 şi REGIA AUTONOMĂ DE TRANSPORT TIMISOARA (RATT) cu sediul Timişoara, Bulevardul Take Ionescu nr. 56,,  în vederea înfiinţării asociaţiei "INSTITUTUL DE CERCETARI IN SISTEME INTELIGENTE DE TRANSPORT TIMIȘOARA” .
- aprobarea Actului Constitutiv şi a Statutului Asociaţiei "INSTITUTUL DE CERCETARI IN SISTEME INTELIGENTE DE TRANSPORT TIMIȘOARA” conform Anexei 1 şi Anexei 2, care fac parte integrantă din hotărâre.
- împuternicirea ca persoană să reprezinte Consiliul Local al Municipiului Timişoara în calitatea de membru fondator al Asociaţiei "INSTITUTUL DE CERCETARI IN SISTEME INTELIGENTE DE TRANSPORT TIMIȘOARA”, Primarul Municipiului Timişoara, cu puteri depline pentru semnarea documentelor de constituire a Asociaţiei "INSTITUTUL DE CERCETARI IN SISTEME INTELIGENTE DE TRANSPORT TIMIȘOARA”  şi a altor documente necesare în acest scop până la obţinerea autorizaţiei de funcţionare a institutului în Timişoara, str. Treboniu Laurean nr. 15. 

- Primarul Municipiului Timişoara va desemna prin dispoziţie membrii în Consiliul Director al asociaţiei, precum şi membrul în Adunarea Generală a Asociaţiei.

